Rokuan kansallispuisto

Rokuan kansallispuisto sijaitsee Muhoksen, Utajärven ja Vaalan kuntien alueella, Pohjois-Pohjanmaan maakunnassa. Puisto on perustettu vuonna 1956 suojelemaan Rokuanvaaran harjumuodostuman arvokkaita luontotyyppejä ja maastonmuotoja. Erityisen kuuluisa puisto on luonnontilaisista karukkokankaistaan ja jääkauden muovaamista maastonmuodoistaan. 

Rokuanvaaran harjumuodostuma syntyi viimeisimmän jääkauden loppuvaiheessa jäätikön sulamisvirtojen kasatessa paikalle runsaasti hienoa maa-ainesta. Rokuan maisemalle ominaisia piirteitä ovat jäkäliköt, mäntymetsät ja suppalammet. 

Kansallispuistossa on merkittyjä reittejä, kota, tulentekopaikka ja luonto-opastustauluja. Patikkareitit yhdistävät kansallispuiston Rokuan alueen majoitus- ja opastuspalveluihin. Majoitusta voi tiedustella suoraan alueen yrityksistä. 

Karun maaperän vuoksi puiston puusto on mäntyvaltaista, kenttäkerroksen kasvillisuutta hallitsevat jäkälät ja varvut, pensaskerroksen lajeja ei juuri ole. Rokuan kansallispuiston pinta-ala on 17 neliökilometriä. Puisto käsittää Rokuanvaaran harjumuodostuman arvokkaimman osan. Rokuanvaara on osa harjumuodostumaa, joka ulottuu Suomen itärajalta, Ilomantsista, Hailuodon saareen Oulun edustalle. 

Rokuanvaaran alue sijaitsee Pohjois-Pohjanmaan maakunnassa, Muhoksen, Utajärven ja Vaalan kunnissa. Alueen kolme kuntaa kehittävät Rokuan matkailua yhteistyössä alueen majoitusyritysten ja Metsähallituksen kanssa. Rokuan alue kuuluu Rokua Unesco Global Geopark -kokonaisuuteen yhdessä Oulujokilaakson ja Oulujärven Niskanselän alueiden kanssa. Geopark-verkoston kohteet ovat geologisesti ainutlaatuisia kohteita, joissa geologia on otettu osaksi matkailua ja opetusta.

Matkailu ja urheilu
Rokuan maastossa kasvaa herkkutatteja ja kangasrouskuja sekä mustikkaa ja puolukkaa.   

Alueen suppalammissa voi kalastaa ongella ja luvan hankkimalla vieheellä.  

Rokualla on Kylpylähotelli, erämaahotelli, lomahuoneistoja ja mökkejä, jotka tarjoavat majoituspalveluja. Hotellit tarjoavat myös matkaparkkipalveluita.   

Rokualla voi telttailla Kirvesjärvellä, Pookivaaralla, Pitkäjärvellä, Saarisella, Rokuanjärvellä ja Lianjärvellä. Pookivaaran huipulla on pieni autiotupa, joka on vuoteen 1975 saakka ollut palovartijan asuntona. Tupaan mahtuu majoittumaan kaksi henkilöä. Metsäpalovaroituksen aikaan tulenteko on kiellettyä myös hormillisissa tulisijoissa.   

Suppa/Outdoors Housessa on tarjolla aktiviteettivälineiden vuokrausta. Kylpylähotellissa on monipuoliset ravintolapalvelut.  

Rokualla on vaihtelevassa, osin vaativassa maastossa kulkevia merkittyjä patikointi- ja hiihtoreittejä. Patikointireittejä on noin 60 kilometriä ja hiihtolatuja noin 70 kilometriä. Valaistuja latuja on kuusi kilometriä. Osa laduista (retkihiihtoladut) avataan kevätkaudelle. Aikuisten suomenmestaruuskilpailut Rokualla järjestettiin vuonna 1999, nuorten SM-kilpailut järjestettiin tammikuussa 2009. 

Rokualla voi myös maastopyöräillä, sauvakävellä, lumikenkäillä, vaeltaa koiran kanssa ja fatbike-retkeillä. Rokua MTB Team ry järjestää vuosittain Rokua MTB- ja Rokua TrailRun -tapahtumat, kilpailukeskuksena toimii Rokua Health & Spa hotelli.

Lähteet

Kirjallisuutta

Aiheesta muualla

Rokuan kansallispuisto
Kuvia ja Rokuan esittely Retkipaikassa
Rokua valtion ympäristöhallinnon sivuilla
Rokua Geopark
Rokuan kansallispuiston pinta-ala laajentui 

Suomen kansallispuistot
Muhoksen luonto
Muhoksen nähtävyydet
Utajärven luonto
Vaalan luonto
Pohjois-Pohjanmaan nähtävyydet
Pohjois-Pohjanmaan luonnonsuojelualueet